AARHUS: Det er helt uacceptabelt, at man ikke kan gennemføre en fredelig demonstration, uden at den stoppes af et skyderi.

Det siger direktør i Brabrand Boligforening, Keld Laursen, der sidste uge deltog i en fredelig demonstration i området, der skulle vise, at boligkvarteret stod sammen imod bandekriminaliteten.

Den sidste måneds tid har der løbende været uroligheder i det vestlige Aarhus - noget som Østjyllands Politi tilskriver den københavnske bande Loyal to Familias forsøg på at slå rødder i Aarhus. Det har gjort beboerne i Bispehaven og Gellerup utrygge.

Overfor DR meddeler Keld Laursen nu, at boligforeningen agter at benytte muligheden for at smide bandemedlemmer og deres familier ud af deres boliger.

- Hvis der er et retsgrundlag for det, så kan vi sætte beboere ud, hvis de har begået alvorlig kriminalitet i vores boligområde. Det er et redskab, vi agter at bruge, hvis det bliver aktuelt, siger direktøren til DR Østjylland.

Århus Stiftstidende har dækket bandeurolighederne i Aarhus Vest indgående - få et overblik i tidslinjen nedenfor.